《谢并帅王仲仪端明惠葡萄酒》
宋代·韩琦

并门昔岁叨拥旄，公厨酒熟醺葡萄。公时帅谓辄驰献，助临军享投芳醪。

辱公诗答极爱重，气骨雄健凌风骚。公今大卤盛开府，我得乡守均疲劳。

却烦新酿远相遗，故人义比丘山高。衰翁拜赐喜自酌，持杯有感生郁陶。

忆昨朔边被朝寄，亭燧灭警兵锋韬。时平会数景物好，齿发未老胸襟豪。

当筵引满角胜负，金船滟溢翻红涛。间折圆荷代举酌，坐客骇去如奔逃。

我乘馀勇兴尚逸，直欲拍浮腾巨艘。此来病质极枯瘠，两目眵泪颠无毛。

较前饮量复何有，十分耗谢馀釐毫。复婴风眩戒食味，馋口绝望沾珍螯。

虽然公酝敢轻用，留吞药剂倾甘膏。纵逢嘉客衒公贶，三爵已命缄封牢。

锦堂风和弄弱柳，螺榭日暖烘夭桃。兹辰庆我重加惠，勉与父老同春遨。

作者简介：韩琦（1008—1075年），字稚圭，自号赣叟，汉族，相州安阳（今属河南）人。北宋政治家、名将，天圣进士。初授将作监丞，历枢密直学士、陕西经略安抚副使、陕西四路经略安抚招讨使。与范仲淹共同防御西夏，名重一时，时称“韩范”。嘉祐元年（1056），任枢密使；三年，拜同中书门下平章事。英宗嗣位，拜右仆射，封魏国公。神宗立，拜司空兼侍中，出知相州、大名府等地。熙宁八年卒，年六十八。谥忠献。《宋史》有传。著有《安阳集》五十卷。《全宋词》录其词四首。